Arrejonu ‘e duas bistrales

Una istrale noa ammandronada
chi jughiat ruinzu fina in s'ata
una istrale lùghida che prata
at bidu e, curiosa, nadu l'ada:

«Narami, sorre mia foltunada,
coment'est chi lughente ti ses fata?».
Cudda girat s'acuta caderata
e l'at, ridindesinde, abbaidada.

E li rispondet: «Deo in saltu e binzas
so sempre afatzendada, goi o gai,
e tribagliend'etotu m'illughento.

E digna 'e miràremi divento.
Tue, però, ca no tribaglias mai
ti faghes  cari-bruta e ti ruinzas».

Su tres de Màltu 1928